Je Girars, escuiers, de Fraigne, fiz çay en arriers monsignour Hombert de Fraigne, chevaliers, fay savoir à touz... que je, en nom de moy et de mes successours, reprent et ai repris et reçoi et ai receu en fey de honorable home et mon très chiers signour Hugue de Chalon, chenoine de Lyon, doues maignies d’omes, ensamble tout lour amaisement que je ai en la ville de Fraigne, c’est à savoir Hombert, le fiz Vuillame, et Vauchier le Mareglier, lesquex homes et tout lour amaisement je tenoie devant ce come mon franc aluef; et coignois per cex presentes lettres que li devantdiz Hugues, mes très chiers sires, m’a bailliez et paiez en bons deniers nombrez cent souz d’estevenens bons et loiaux; pour ce, je les doues maignies d’omes dessusdites et tout lour amaisement ay receu et repris de lui en fié. Après, je, li devantdiz Girars, cognois et confesse, par cex presentes lettres, que je oblige et enloe, et ai obligé et enloiez et delivré et bailliez en la main audit Hugue, mon signour, com son fié, les devantdites doues maignies d’omes, avec tout lour amaisement, por sexante soz d’estevenanz bons et loiaux, que j’ay eu et receu en bons deniers nombrez doudit messire Hugue, et vui et coman et outroi que lidiz messire Hugues, durant la gagiere, ait et preigne et reçoive desdites doues moignies de homes, touz les profit et toutes les joiances que je en auroie et devroie avoir se je les tenisse, sau ce que lidiz Hugues n’i puet faire prise. Et lidiz messire Hugues me quitte et a quité, durant ladite gagiere, dou servise que je li estoie tenu pour raison dou fié dessusdit. Et je, lidiz Girars, en nom de moi et de mes successours et de mes hoirs, promet, par ma foi et par mon soiremant, adit mons. Hugues que je les devantdites doues maignies de homes et lour amoisemant à lui et es suens garantirai et ferai de mon franc aluef contre toutes genz, et que je ne venrai ne feray venir contre les devantdites choses; et renonçois... En tesmoignaige de laquel chose, je, lidiz Girars, ai fait mettre en cex presentes lettres le seel de religious home frere Jaique, abbé dou Mont-Sainte-Marie, de l’ordre de Citeal et de la dyocese de Besançon, ensamble le seel mons. Huon, curé de La Reviere... Faites et données l’an Nostre Seignour qui corroit par mil CC octante et nuef, ou mois de juenier.